CELEX: C2005/031/51
Language: et
Date: 2005-02-05 00:00:00
Title: Kohtuasi T-450/04: Bouygues SA ja Bouygues Télécom'i 9. novembri 2004. aasta hagi Euroopa Ühenduste Komisjoni vastu

5.2.2005   
            
            
               ET
            
            
               Euroopa Liidu Teataja
            
            
               C 31/27
            
         Bouygues SA ja Bouygues Télécom'i 9. novembri 2004. aasta hagi Euroopa Ühenduste Komisjoni vastu
   (Kohtuasi T-450/04)
   (2005/C 31/51)
   Kohtumenetluse keel: prantsuse
   Bouygues SA ja Bouygues Télécom, asukoht vastavalt Pariis ja Boulogne Billancourt (Prantsusmaa), esitasid 9. novembril 2004 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hagejate esindajad on advokaadid Louis Vogel, Joseph Vogel, François Sureau, Didier Théophile, Bernard Amory ja Alexandre Verheyden.
   Hagejad paluvad esimese astme kohtul:
   
               —
            
            
               tühistada Euroopa Ühenduste Komisjoni 2. augusti 2004. aasta otsuse K(2004)3060 artikkel 1;
            
         
               —
            
            
               tühistada eelnimetatud otsuse artikkel 2;
            
         
               —
            
            
               jätta kohtukulud komisjoni kanda.
            
         Õiguslikud alused ja peamised argumendid
   Käesolev hagi on suunatud 2. augusti 2004. aasta otsuse nr K(2004)3060 vastu, milles Euroopa Komisjon leidis, et Prantsusmaa poolt 2002. aasta detsembris Groupe France Télécom'ile määratud aktsionäri ettemakse 9 miljardi euro suuruse krediidiliini näol, vaadelduna alates 2002. aasta juulist koostatud avalduste kontekstis, sisaldas ühisturuga kokkusobimatut riigiabi. Lisaks otsustas komisjon, et seda abi ei pea tagasi nõudma.
   Mis puudutab abi konstateerimist, siis heidavad hagejad veel ette, et kõnealune otsus ei lugenud riigiabiks kohustusi, mis tekkisid Prantsuse valitsuse avalduste tagajärjel, mis 2002. aasta juulist oktoobrini avalikult toetasid France Télécom'i krediiti, samal ajal, kui ettevõte, olles suurtes võlgades, teatas ülisuurest kahjumist.
   Oma haginõude toetuseks väidavad hagejad, et:
   
               —
            
            
               komisjon, keeldudes lugemast riigiabiks Prantsuse valitsuse 2002. aasta juuli, septembri ja oktoobri avaldusi, olgu siis koos või eraldi võetuna, kohaldas valesti EÜ asutamislepingu artiklit 87. Kostja oleks pidanud sellest tulenevalt konstateerima, et ülalnimetatud avaldused andsid France Télécom'ile eelise, mis kahjustas nii konkurentsi kui ka liikmesriikide vahelist kauplemist;
            
         
               —
            
            
               vaidlustatud otsus tugineb vasturääkivatele ja ebapiisavatele alustele. Täpsustatakse, et pärast konstateerimist, et Prantsuse valitsuse avaldused sisaldavad kõiki riigiabile omaseid tunnuseid, ei jõutud ikkagi loogilisele otsusele, millega oleks vastavad avaldused tunnistatud riigiabiks;
            
         
               —
            
            
               selles, mis puudutab keeldumist abi tagasimaksmise nõude esitamisest, tuleb tuvastada määruse nr 659/1999, millega kehtestatakse üksikasjalikud eeskirjad EÜ asutamislepingu artikli 88 kohaldamiseks, artikli 14 lõike 1 rikkumine, samuti oluliste vorminõuete rikkumine ebapiisavate põhjenduste tõttu. Hagejad arvavad, et komisjon oleks väga hästi saanud abisumma suuruse kindlaks määrata Prantsusmaa kaitseõigusi rikkumata, ja et kõnealune tagasimaksmise nõue ei oleks antud juhul õiguspärase ootuse põhimõtet rikkunud.